વૃદ્ધો તંદુરસ્તી સારી હોય ત્યાં સુધી બહુ આરામથી જીવે છે. માળખાકીય સુવિધાઓ ઉપલબ્ધ હોવાને લીધે તેમને જિંદગી જીવવામાં સરળતા રહે છે. વૃદ્ધોને મેં સ્કૂટર જેવું ખાસ પ્રકારનું ત્રણ પૈડાંવાળું વાહન ચલાવતાં જોયા. એ વાહન સ્ટોરની અંદર સીધું લઈ જઈ શકાય. એમને વાહન પરથી ઊતરવાની કે પાર્ક કરવાની કશી કડાકૂટ નહીં. કામનાં વર્ષો દરમિયાન જેટલો ટેક્સ ભર્યો હોય તે પ્રમાણે માસિક પેન્શન મળે છે. ઘણા લોકો નિવૃત થયા પછી દેશ-વિદેશના પ્રવાસ ખેડે છે, કેમ કે કુટુંબની જવાબદારી ઓછી થઈ ગઈ હોય છે પણ માસિક આવકમાં મોટો તફાવત પડ્યો હોતો નથી. વૃદ્ધો અશક્ત થાય ત્યારે વૃદ્ધાશ્રમમાં રહે છે. હૅંગલોમાં સાઠીમાં આવેલા લોકોને વૃદ્ધાશ્રમમાં પોતાની સેવા આપતા જોયા. સિત્તેર-પંચોતેર વર્ષ સુધીના લોકો ખૂબ સારી તંદુરસ્તી ધરાવે છે. વયસ્ક લોકોની સગવડ માટે હૅંગલો ફરતું પુસ્તકાલય પણ છે.